Auto

Începând din a doua jumătate a lunii august 2018, clienţii Dacia au la dispoziţie o platformă de vânzări online prin intermediul căreia pot comanda orice model aflat în stoc, potrivit unui comunicat transmis vineri de constructorul auto de la Mioveni.

Disponibilă la adresa https://vanzari.dacia.ro, platforma include modelele aflate în stoc, la preţuri promoţionale.

„Clienţii îşi pot alege modelul preferat prin utilizarea mai multor filtre de selecţie - model, preţ, culoare, tip de combustibil, astfel încât să poată face alegerea perfectă pentru nevoile lor. Apoi îşi pot rezerva autoturismul disponibil în platformă, achitând o taxă de 500 de euro (TVA inclus)”, se arată în comunicat.

Plata se efectuează cu card bancar de credit sau debit, prin intermediul unui procesator securizat de plăţi, iar „taxa de rezervare se transformă în avans la momentul confirmării comenzii”, precizează Dacia.

În fiecare lună, platforma va afişa un stoc nou de vehicule aflate în promoţie.